Document ID: 31991R3302

ΚΑΝΟΝΙΣΜΟΣ (ΕΟΚ) αριθ. 3302/91 ΤΟΥ ΣΥΜΒΟΥΛΙΟΥ της 11ης Νοεμβρίου 1991 με τον οποίο διαγράφεται η Γιουγκοσλαβία από τους πίνακες των δικαιούχων του κοινοτικού καθεστώτος γενικευμένων δασμολογικών προτιμήσεων για το 1991
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Εκτιμώντας:
ότι η έκκληση που απηύθηνε η Ευρωπαϊκή Κοινότητα και τα κράτη μέλη, που συνήλθαν στα πλαίσια της Ευρωπαϊκής Πολιτικής Συνεργασίας, στις 6 Οκτωβρίου 1991, στο Haarzuilens, για την τήρηση της συμφωνίας καταπαύσεως του πυρός που επετεύχθη στις 4 Οκτωβρίου 1991 στη Χάγη, δεν εισακούσθηκε-
ότι η επικρατούσα κατάσταση στη Γιουγκοσλαβία δεν επιτρέπει πλέον τη διατήρηση της χώρας αυτής στους πίνακες των δικαιούχων των γενικευμένων δασμολογικών προτιμήσεων,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Οικονομικής Κοινότητας, και ιδίως το άρθρο 113,
την πρόταση της Επιτροπής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η λέξη "Γιουγκοσλαβία" διαγράφεται από τους πίνακες που περιλαμβάνονται στα παραρτήματα των κανονισμών (ΕΟΚ) αριθ. 3831/90 (1), (ΕΟΚ) αριθ. 3832/90 (2) και (ΕΟΚ) αριθ. 3833/90 (3) του Συμβουλίου.
Άρθρο 2
Το άρθρο 1 δεν εφαρμόζεται στα προϊόντα, καταγωγής Γιουγκοσλαβίας, τα οποία εισάγονται στην Κοινότητα πριν από την ημερομηνία ενάρξεως ισχύος του παρόντος κανονισμού.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Νοεμβρίου 1991.

Labels: 18
3
1
6